**Zoobransjens Etikkutvalg (ZEU) fraråder salg og bruk av bjeffehalsbånd.**

**Innledning**

Det er fortsatt lovlig å selge bjeffehalsbånd, men ikke lov å bruke dem uten at hunden er i aktiv dressur. ZEU har diskutert problematikken og finner at dette er et område der zoobransjen og spesielt medlemmene i NZB bør gå foran med et godt eksempel og ikke selge slike produkter som er i strid med god dyrevelferd. Dyrenes behov for å utføre naturlig adferd og frihet fra frykt og stress inngår i ”*De fem friheter”* [1], som er grunnleggende for god dyrevelferd og et godt liv. Dyrenes velferd er avhengig av dyrenes opplevelse av positive og negative erfaringer. Dyrevelferd er et stort og omfattende fagområde og det er ikke mulig å komme inn på alt her, men det gis noen referanser for de som er interessert [2].

**Fakta:**

Gjeldene dyrevernlov [3]

* § 2: *”Det skal farast vel med dyr og takast omsyn til instinkt og naturlig trong hjå dyret så det ikkje kjem i fåre for å lida i utrengsmål.”*
* § 8 pkt 7 lyder: ”*Det er forbode å dressera eit dyr på slik vis at det kjem i fåre for å lida eller verta skræmt i utrengsmål.”*
* I § 11 pkt. 4 står det: ”*Det er forbode å bruka dressurhalsband på hund utanom den tid hunden er under aktiv dressur,”*

Forarbeidene til ny dyrevelferdslov [4] bygger på den etiske plattformen om at dyr har egenverdi utover den nytteverdien de måtte ha for mennesker, samt at dyrenes fysiske og mentale behov skal tas hensyn til ut fra dyrenes egenart. I tillegg skal det tas hensyn til dyrenes evne til å ha positive og negative opplevelser. Økt kunnskap om dyrenes behov støtter konklusjonen i dette notatet.

Rådet for dyreetikk har i 1994 og 1996 [5] uttalt seg om trening av hund med elektrisk halsbånd der formålet var ”rådyrrene og sauerene” hunder.

**Problematikk:**

Det er vel ikke noen tvil om at bruk av ”bjeffehalsbånd” i ulike former påfører dyrene ubehag og i mange situasjoner fører til stressede hunder. Hunden vil i mange tilfeller ikke forstå hvorfor den blir påført ubehaget og vil kunne reagere med endret atferd av uønsket art.

Det er gitt tilbakemeldinger fra de som har solgt slike hjelpemidler om at dette er tvangsmidler som ofte ikke virker.

Hensikten med hundeholdet er vel i de flest tilfeller at dyreeier og hunden skal ha et gjensidig tillitsfullt forhold? Ved bruk av bjeffehalsbånd er faren for å få et utrygghetsforhold svært stort.

Her kommer vårt forhold til og holdninger til dyr og dyrs egenverdi til uttrykk, samt menneskenes evne til å sette seg inn i dyrenes situasjon, empati. Det viktigste budskapet vil være å finne ut av hvorfor hunden bjeffer og så bruke tid på å få den til å bli tilfreds med de tilbud du som hundeeier tilbyr hunden. Et eksempel er at hunden er redd for å skille lag med deg som eier og så straffes den i tillegg når du går. Eller hunden varsler når det ringer på døren eller noen har tittet på vinduet… du vil vel egentlig at den skal varsle deg når du er hjemme?

**Konklusjon:** ZEU anmoder NZB sine medlemmer om å slutte med omsetning av bjeffehalsbånd i ulike utforminger, da disse er i strid med dyrevernloven og intensjonen om å ta hensyn til dyrs behov og et godt samarbeid mellom dyreeier og dyr.

**Referanser:**

[1] Brambell Committee 1965

[2] Norsk veterinærtidskrift nr 1/2006 Tema: Dyrevelferd

[3] Lov 1974-12-20 nr 73: Lov om dyrevern

[4] St. meld. nr. 12 (2002-2003) Om dyrehold og dyrevelferd

Høringsnotat med utkast til ny lov om dyrevelferd (LMD nov 2007)

Ot.prp.nr. 15 (2008-2009) Om lov om dyrevelferd

[5] Dressur av hund på rådyr i hegn (1994) og Uttalelse om elektriske dressurmidler til hund (1996) [www.radetfordyreetikk.no](http://www.radetfordyreetikk.no)

ZEU v/ Torill Malmstrøm (leder), Kari Lutro og Per Arild Evjeberg